CXXXIV.  Monasterium S. Quintini Bellovacensis in protectionem suscipit, disciplinamque et possessiones confirmat.   (Romae.) [LOUVET,  Antiquités du Beauvoisis,  I, 477.]
Author: Clemens III

CLEMENS episcopus, servus servorum Dei, dilectis filiis PETRO abbati et caeteris fratribus in B. Quintini Ecclesia secus Belvacum sita, canonicam vitam professis, eorumque successoribus regulariter victuris, in perpetuum.

Piae voluntatis affectus prosequente debet studio confoveri ut ecclesiastica utilitas apostolicae sedis favore vires accipiat et accrescat. Eapropter, dilecti in Christo filii, vestris justis postulationibus clementer annuimus et praefatam ecclesiam in qua divino mancipati estis obsequio, ad instar felicis recordationis Alexandri, praedecessoris nostri, Romani pontificis, sub beati Petri et nostra protectione suscipimus et praesentis scripti privilegio communimus: imprimis siquidem statuentes ut ordo canonicus, qui secundum Dei timorem et B. Augustini Regulam in ecclesia vestra statutus esse dignoscitur, perpetuis ibidem temporibus inviolabiliter observetur. Praeterea quascunque possessiones, quaecunque bona eadem ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Locum in quo ecclesia ipsa sita est cum omnibus pertinentiis suis, videlicet praebendam in ecclesia beati Belvacensis integram atque perpetuam, annualia etiam in eadem ecclesia praebendarum quando dimittuntur vel mutantur de persona in personam, sive post demissionem ad eamdem personam redeant, anno integro et integre; praebendam in ecclesia S. Bartholomaei integram atque perpetuam; praebendam in ecclesia S. Vedasti integram atque perpetuam; praebendam in ecclesia S. Laurentii integram atque perpetuam; praebendam in ecclesia S. Arnulphi de Claromonte cum vinea ad praebendam pertinente integram atque perpetuam; praebendam in ecclesia Beatae Mariae de Mertolo cum vinea ad praebendam pertinente integram atque perpetuam, domum etiam quamdam infra muros ejusdem castelli. Decimationem omnium molendinorum episcopi quae sunt Belvaci, ad annonas molendas; tredecimum denarium in omnibus molendinis fullonum episcopi, ecclesiam Sancti Hippolyti, silvam de Parco quibuscunque nominibus designatur, ad usus vobis necessarios, ad coquendos panes burgensium et Bolengariorum vestrorum, ad clausuras et escaratz vinearum et curticulorum vestrorum et spinas; quatuor asinos ad igni necessaria quotidie deferenda et in eadem silva mortua ligna et incisa terraeque jacentia. Terram in insula praedictae ecclesiae adjacentem, et molendinum et furnum cum aqua quae per terram ipsam discurrit, excussa omni aliena potestate. Nullus in praefatis et burgo et terra eidem ecclesiae adjacente dispositionem, ditionem aut judicium praeter Romanam Ecclesiam vendicare praesumat, salvo jure canonico Belvacensis episcopi. Justitiam in viis et pratis terrae ecclesiae vestrae adjacentibus porrectis in longum usque ad curtem ejusdem ecclesiae quae sita est citra monasterium S. Justi de Marisco, in latum vero usque ad fossatum, quod dividit prata a communibus pascuis et a novo fossato et a superiori alveo fluminis usque ad curtem vestram de Marisco. Parochiam Sancti Gervasii de Bragella, parochiam quae vocatur Flagellatum Sancti Quintini et justitiam omnem ejusdem villae et terram tribus aratris sufficientem cum parte silvae. Ecclesiam de Novovico et molendinum et furnum; ecclesiam de Fuscinae villa, altare de Temerii villa, altare de Audoeni villa, altare de Arione, altare de Bussy, altare de Medianvilla, altare de Fredinvilla, altare de Dudonis villari, altare de Novavilla Regis cum tota minuta decima et tertia parte grandis decimae; altare de Hamenvillare, altare de Monciaco, altare de Autoilo cum omni grandi decima et minuta. Terram quae appellatur mansionile Alberti ab omni justitia liberam, usuarium in omnibus silvis de Altiollo, fratribus ibidem manentibus; in Belvaco censum duarum portarum et censum pellium; cellam B. Mariae de Gornaco cum appenditiis suis, unum modicum frumenti et unum avenae quos reddit vobis annuatim ecclesia de Ressonis; sextam partem totius decimae de villa S. Menelai, unum modium frumenti apud Gremeviller quem debent vobis canonici S. Michaelis; medietatem Grandisvillaris, quatuor altaria quae tenent a vobis monachi; mansionile de Furnodo ab omni justitia et vicaria liberum. In episcopatu Ambianensi ecclesiam B. Dionysii de Piccio cum appenditiis suis, parochiam S. Martini cum tota decima grandi et minuta, parochiam de Sancet cum tota decima, ecclesiam Conteiens. cum appendiciis. Altare S. Martini et capellam de Tilleio, altare de Corcellis, medietatem decimae de Riveriis, capellam de Ferreriis, cum decima tota grandi et minuta, mansionile de Vagella et Molaria. In episcopatu Noviomensi altare de Partin cum pertinentiis suis; in ecclesia B. Quintini Viromandensis praebendam unam et integram atque perpetuam. In ecclesia B. Mariae de Nigella praebendam unam integram atque perpetuam. In episcopatu Suessionensi cellam S. Adriani cum appenditiis suis; hospites etiam qui in terra canonicorum hospitati sunt ab omni justitia et exactione; in Reinvalle quartam partem in omnibus terragiis omnium seminum. In archiepiscopatu Rothomagensi altare de Spei cum praesentatione sacerdotis et tertiam partem decimae et unum hospitem. In episcopatu Trecensi cellam Sancti Georgii cum appenditiis suis, curtem etiam canonicorum et atrium ejusdem loci jure parochiali liberum, vineas etiam et terras uni aratro sufficientes ab omni decima et exactione liberas; in ecclesia B. Petri Trecensis praebendam unam atque perpetuam; Trecis portam quae dicitur Belonis; ecclesiam S. Mariae de Druto cum omni decima grandi et minuta, et furno et justitia ejusdem villae; capellam de Fontanis cum furno ejusdem villae. et medietatem ejusdem villae; capellam de Auriniaco et tertiam partem totius grandis decimae cum tota minuta; terram de Mariniaco ab omni decima et justitia liberam; parochiam de Maceriis cum tota minuta decima, et in eadem parochia insulam Grancearum ab omni justitia liberam; parochiam de Villenosse cum omni decima grandi et minuta ejusdem parochiae et homines vestros ab omni justitia liberos, et molendinum, capellam de Fontanellis et decimam ejusdem loci, capellam Sancti Jacobi, dimidium modium annonae in decima de Loen, ecclesiam Sancti Andreae de Baldement cum appenditiis suis et furno ejusdem villae et medietatem grandis decimae, et tertiam partem decimae de Pars. Ad haec auctoritate apostolica prohibemus ne aliquis sine manifesta et rationabili causa excommunicationis vel suspensionis, aut in ecclesiis vestris interdicti sententiam ferre praesumat aut eisdem ecclesiis novas vel indebitas exactiones praesumat imponere. Obeunte vero te nunc ejusdem loci abbate vel tuorum quolibet successorum, nullus ibi qualibet subreptionis astutia seu violentia praeponatur nisi quem fratres de communi consensu, vel fratrum pars consilii sanioris secundum Deum et beati Augustini Regulam providerint eligere. Sepulturam quoque ipsius loci liberam esse decernimus, ut eorum devotioni et extremae voluntati, qui illic sepeliri deliberaverint, nisi forte excommunicati vel interdicti sint, nullus obsistat, salva tamen justitia illarum ecclesiarum a quibus mortuorum corpora assumuntur. Decernimus ergo ut nulli omnino hominum liceat praefatum monasterium temere perturbare aut ejus possessiones auferre, vel ablatas retinere, minuere, seu aliis quibuslibet vexationibus fatigare, sed omnia integra conserventur eorum, pro quorum gubernatione ac sustentatione concessa sunt, usibus omnimodis profutura, salva sedis apostolicae auctoritate. Si qua igitur in futurum ecclesiastica saecularisve persona hanc nostrae constitutionis paginam sciens, contra eam temere venire tentaverit, secundo tertiove commonita, nisi praesumptionem suam congrua satisfactione correxerit, potestatis honorisque sui careat dignitate, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine, districtae ultioni subjaceat; cunctis autem eidem loco sua jura servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Actum Romae, anno 1189.

Notes: ( sic )